text: SF nærmer sig spærregrænsen
  26 april 2013 kl. 11.38
  SF vil kun få 2,8 pct. af stemmerne, hvis der var valg i dag, viser en meningsmåling foretaget af Megafon for TV 2 og Politiken.
  Og SF kan meget vel ende under spærregrænsen i de kommende meningsmålinger, vurderer TV 2's politiske kommentator, Henrik Qvortrup.
  - Det kan de da sagtens. De klassiske SF-­vælgere har været meget skuffede over, hvad de har oplevet SF gå med til, siger han.
  - Det er en meget alvorlig måling. Der er meget psykologi i det her, og det bliver hårdt psykologisk at krydse to procents grænsen, hvis det sker. Nedturen er jo selvforstærkende, ligesom da partiet havde optur, siger Henrik Qvortrup til TV 2.
  DR Syd har været i kontakt med partiforeningsformænd og byrådsmedlemmer i Esbjerg, Sønderborg og Varde. 
  Ingen vil kommentere målingen.
  Det vil Jørn Ulrik Larsen fra SF i Aabenraa derimod.
  - Man har taget et regeringsansvar og lagt ryg til noget, der ikke er SF's politik, siger Jørn Ulrik Larsen til DR Syd.
  